b"\n_START_ARTICLE_\nParc de Sallent\n_START_SECTION_\nDescripci\xc3\xb3\n_START_PARAGRAPH_\nEn conjunt, el Parc Pere Sall\xc3\xa9s ocupa una superf\xc3\xadcie d'uns 18.000m2, diferenciant-se en tres zones: el jard\xc3\xad, el Passeig de la Biblioteca, i les zones enjardinades dels edificis de les escoles. _NEWLINE_El jard\xc3\xad est\xc3\xa0 dividit en dos cossos separats per una via que comunica les escoles i passeig amb el carrer Palau. Cada cos t\xc3\xa9 un o dos sortidors entorn dels quals s'articulen els camins que divideixen el jard\xc3\xad en diverses parts on creixen els arbres o les plantes. L'\xc3\xbanic element arquitect\xc3\xb2nic \xc3\xa9s una miranda sobre el riu Llobregat en el sector de ponent. La vegetaci\xc3\xb3 \xc3\xa9s predominant arb\xc3\xbastila, amb gran difusi\xc3\xb3 de con\xc3\xadferes, pi blanc, avet i xiprer, si b\xc3\xa9 no hi falten arbres d'altres tipus._NEWLINE_Els arbres m\xc3\xa9s representatius del Parc s\xc3\xb3n: Gingo, pruner vermell, castanyer d'\xc3\xadndies, arbre de l'amor, cedre de l'Atles, xiprer blau, alzina, xiprer, avet pinsap, arbre de les perruques, til\xc2\xb7ler, lledoner, llorer, pi blanc, teix i plataner d'ombra.\n_START_SECTION_\nHist\xc3\xb2ria\n_START_PARAGRAPH_\nEls terrenys pels quals s'est\xc3\xa9n el parc pertanyien al mas Palau, i eren coneguts com el Camp de Palau. El 1918 s'hi constru\xc3\xad una biblioteca popular, amb un passeig per accedir-hi, que anomenaren Passeig de la Mancomunitat, actualment Passeig de la Biblioteca. Posteriorment s'edificaren unes escoles Nacionals promogudes per l'El\xc3\xa8ctrica Sallentina. Aquesta empresa adquir\xc3\xad els terrenys restants per construir-hi el parc, la direcci\xc3\xb3 del qual fou confinada al t\xc3\xa8cnic en jardineria Artur Rigol i Riba, deixeble de l'urbanista, jardiner i escriptor Nicolau Ma. Rubi\xc3\xb3 i Tudur\xc3\xad. El parc fou dissenyat l'any 1922 i es va comen\xc3\xa7ar la seva construcci\xc3\xb3 el 1929, sota la mirada de l'arquitecte municipal Emili Porta i Galobart. _NEWLINE_El 1964 el Parc reb\xc3\xa9 el nom d'un dels seus promotors, Pere Sall\xc3\xa9s i Sellar\xc3\xa9s, cofundador i administrador general de la companyia L'El\xc3\xa8ctrica Sallentina, S.A._NEWLINE_La intervenci\xc3\xb3 de renovaci\xc3\xb3 m\xc3\xa9s important es va fer el 2010, amb la instal\xc2\xb7laci\xc3\xb3 d'un dip\xc3\xb2sit i un sistema de reg, la renovaci\xc3\xb3 del mobiliari urb\xc3\xa0, la reposici\xc3\xb3 de plantes i la millora dels camins, entre altres."